Vážený učiteľ,

Táto publikácia je pre Vás. Máte zásadnú úlohu: máte profesionálnu zodpovednosť za rast detí a prenos vedomostí ľudstva. Vytvárate v nich základné životné nástroje, kritický zmysel. Znalosti nás oslobodzujú: oslobodzujú nás od predsudkov a umožňujú nám konať uvedomelo.

**S.A.M.E. WORLD – udržateľnosť / uvedomenie / mobilizácia / životné prostredie v globálnom vzdelávaní pre Európsky rok rozvoja 2015** – je Európsky projekt určený pre školy, so zámerom sprostredkovať vedomosti a informácie orientované na získanie ďalších kompetencií a kritického chápania zmeny klímy, environmentálnej spravodlivosti a environmentálnej migrácie. Jeho cieľom je podpora aktívneho občianstva v globálnom pohľade. Ako celok sa jedná o vzdelávací projekt zapájajúci učiteľov a študentov do mobilizačných aktivít v prospech trvalo udržateľného spôsobu života.

Táto vzdelávacia sada Vám pomôže diskutovať o uvedených témach v triede. Nájdete text vytvorený odborníkmi z rôznych oblastí (geografia, antropológia, sociológia, agronómia, ekonomika, ekológia, ...) a aktivity ako hranie rolí, matematické cvičenia, umelecké workshopy a ďalšie, ktoré môžete realizovať so svojimi študentmi.

Text a aktivity sú rozdelené do troch vzájomne prepojených oblastí:

ENVIRONMENTÁLNA SPRAVODLIVOSŤ – 4 kapitoly a školské aktivity

ZMENA KLÍMY – 4 kapitoly a školské aktivity

ENVIRONMENTÁLNA MIGRÁCIA – 4 kapitoly a školské aktivity

Získate tiež prístup k:

* výberu prepojení na ďalšie informácie on-line (videá, správy, ...);
* voľne dostupným on-line nástrojom na tvorbu diagramov, máp a správ;
* rôznym pomôckam na prehĺbenie Vašich vedomostí (literatúra, glosár a pod.).

**Prečo hovoríme o environmentálnej migrácii?**

Téma environmentálnych utečencov je nová, ovplyvňuje rôzne dimenzie nášho systému: sociálne, environmentálne, ekonomické a politické dimenzie, aby sme menovali len niektoré. Ide o komplexnú skladačku a vyžaduje starostlivý prístup ku všetkým častiam, z ktorých sa skladá.

Ovplyvňuje nás? Áno, je to fenomén, ktorý sa práve deje a odhaduje sa, že sa dotkne viac ako 250 miliónov ľudí, pretože „žijeme v jednom svete“ a, ako aj pri zamávaní motýlích krídiel, hoci je ďaleko, má na nás vplyv.

**Sme pripravený prijať túto výzvu?**

Túto sadu použijete, aby ste hovorili o sebe samých. O našej adaptabilite, o našej odolnosti; čo považujeme za identitu a aká budúcnosť nás čaká. Čo to znamená byť občanom sveta a čo myslíme pod globálnym občianstvom. Krajina sa prispôsobuje zmene klímy, ekonomika sa mení a migranti získavajú veľmi komplexné zručnosti na prežitie. Musíme byť protagonistami a aktívnymi agentmi zmeny.

Využite tento materiál ako východisko pre svoju prácu v triedach a úplne voľne si ho prepracujte. V sekcii k metodike nájdete viac informácií o štruktúre a pedagogickom zameraní vzdelávacej sady.

Podeľte sa o svoje skúsenosti, nápady a nové myšlienky na zlepšenie sady: výmena a dialóg sú základom vedomostných procesov.

So želaním úspechu,

Tím Same World

*Všeobecná deklarácia ľudských práv, 1948*

*Vzdelanie má smerovať k plnému rozvoju ľudskej osobnosti a k posilneniu úcty k ľudským právam a základným slobodám. Má napomáhať k vzájomnému porozumeniu, znášanlivosti a priateľstvu medzi všetkými národmi a skupinami rasovými i náboženskými, ako aj k ďalšej činnosti OSN na zachovanie mieru.*

*(Článok 26.2)*